Aanbieder ontsteld oor hou op boud | Netwerk24
Aanbieder ontsteld oor hou op boud
10 Desember 2019 05:54
'n Skermgreep van Alex Bozarjian gedurende die voorval.
Lees ook: Atleet geskors vir hou op boud
The Washington Post berig Alex Bozarjian van WSAV News het by 'n 10 km-wedloop in Savannah, Georgia, langs die pad verslag gedoen toe 'n man haar in die verbyhardloop op haar agterstewe klap.
Beeldmateriaal wys hoe sy duidelik geskok is oor die voorval, terwyl hordes deelnemers verby haar op die Savannah-brug stroom.
Bozarjian het die deelnemer wat haar bygekom het, later op Twitter veroordeel.
"Aan die man wat my vanoggend op regstreekse TV op die boud geklap het: Jy het inbreuk gemaak op my privaatheid, my geobjektiveer en in die verleentheid gestel," sê sy.
"Geen vrou hoef ooit so iets by die werk of elders te verduur nie! Doen beter."
Mede-verslaggewers het Bozarjian se boodskap op Twitter ondersteun en die man gekritiseer.
Die Savannah Bridge Run-padwedloop is 'n jaarlikse instelling. Robert Wells, direkteur van die Savannah-sportraad, het belowe om die oortreder op te spoor en teen hom op te tree.
"Wat vandag gebeur het, is 100% onaanvaarbaar. Jy het my versekering dat ons hom sal identifiseer," sê Wells.
"Dit sal nie by ons byeenkomste geduld word nie. Gelukkig dra ons deelnemers beffies met nommers en daar is foto's om hulle maklik te identifiseer."